Preložené z Novena for the Relief of the Poor Souls in Purgatory by a Missionary of the Sacred Heart

Vydal: © Zachej.sk, 2023

Grafika: © Bookwork.sk

Preklad: © Martin Matis

Jazyková korektúra: Zuzana Hašková

Nihil obstat: prof. ThDr. Cyril Hišem, PhD.

Imprimatur: Mons. Bernard Bober, arcibiskup –

metropolita, ABÚ Košice – Prot. č. 958/23, 8. 9. 2023

ISBN 978-80-8211-614-7 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

Úvod

Všetkým zbožným dušiam v nádeji, že si nájdu čas na našu krátku úvahu.

Už v Starom zákone Duch Svätý ústami svätopisca povedal: „Svätá a nábožná to myšlienka! Preto nariadil túto zmiernu obetu za mŕtvych, aby boli zbavení hriechu“ (2 Mach 12, 46). Sám náš Pán ronil slzy pri pohľade na Lazárov hrob a Cirkev, dobre oboznámená s postojmi svojho božského Zakladateľa, ustavične odporúča lásku k trpiacim dušiam v očistci. Jeden z jej významných učiteľov, svätý Tomáš Akvinský, hovorí: „Zo všetkých modlitieb najzáslužnejšie a Bohu najmilšie sú modlitby za mŕtvych, pretože zahŕňajú všetky skutky lásky, telesné aj duchovné.“

Ľudia si však zväčša neuvedomujú, že láska k „úbohým dušiam“ je prospešná nielen pre mŕtvych, ale aj pre živých. Tak učia najväčší teológovia, akými sú Alfonz de Liguori, Sylvius, Bellarmin, Bonacina a Suarez. „Je pravda,“ vysvetľuje svätý Alfonz, „že nemôžu prosiť za seba ani pre seba získavať zásluhy, ale môžu sa modliť za iných s dôverou, že Boh ich vypočuje.“ Bellarmin v zhode s ním tvrdí: „Duše v očistci sa môžu modliť za tých, ktorí sa na nich obracajú so svojimi prosbami, a získať im od Boha pomoc, odpustenie a posilu proti pokušeniam a všetky milosti, časné aj duchovné, ktoré môžu potrebovať.“

Ich obdivuhodnú pomoc zažili mnohí svätí. „Na orodovanie svätých duší v očistci som dostala veľa milostí, o ktoré som márne prosila na príhovor svätých,“ zverila sa svojim sestrám svätá Katarína z Bologne. Aj svätá Terézia dosvedčuje: „Vždy som získala milosti, o ktoré som prosila Boha na príhovor úbohých duší.“

Vraj keď „jedného dňa zaviedol anjel svätú Brigitu do očistca, počula, ako niektorá duša hovorí: ,Ó, Pane, odmeň všetkých, ktorí nám pomáhajú! Udeľ stonásobné požehnanie tým, ktorí nám umožňujú vojsť do nebeského svetla.‘“ Svätý Leonard z Port Maurice neváha vyhlásiť: „Blahoslavené duše po tom, čo ich vyslobodili naše modlitby, zostúpia z neba, aby nám pomáhali v našich časných a duchovných záležitostiach.“ „Keby sme vedeli,“ odpovedá svätý farár z Arsu istému kňazovi, „čo môžeme získať od Boha na príhovor duší v očistci, neboli by sme takí opustení. Preto sa za ne veľa modlime, aby sa ony modlili za nás.“

Svätá Margita Mária Alacoque, ktorá mala osobitnú úctu k dušiam v očistci a často na seba brala ich utrpenie, vyznáva: „Neviete si predstaviť, ako sa moja duša napĺňala radosťou pri rozhovore s týmito dušami, ktoré som už videla ponorené v sláve ako v hlbokom oceáne. A keď som ich požiadala, aby sa za vás modlili, odvetili: ,V nebi sa nenájde jediná duša, ktorá by tak vďačne neurobila!‘“ Nie, určite sa nesklameme! Ak len máme vrúcnu lásku, úprimnú zbožnosť a pravú oddanosť k dušiam v očistci, dostaneme sa nám aj ich ochrana.

Nech Boh požehná naše skromné dielo a zapáli čo najviac veľkorysých sŕdc pre duše v očistci!

„Blahoslavení milosrdní, lebo oni dosiahnu milosrdenstvo“ (Mt 5, 7).